Tabelis 2 on esitatud EL 28 finantsraamistiku kohandus 2019. aastaks (jooksevhindades). Finantsraamistik väljendatuna protsendina kogurahvatulust on ajakohastatud kõige uuemate kättesaadavate majandusprognooside (kevad 2018) põhjal ning seda on kohandatud vastavalt mitmeaastase finantsraamistiku määruse artikli 3 lõikele 1 ning artiklile 5.

Tehti ka ettenägematu pisikohandus, kuna 2015. aastal tühistati liikmesriigi kohtu määrusega Ühendkuningriigi õigusaktid, millega rakendati ELi otsetoetuste eeskirju Walesis. Vastav muudatus on sätestatud komisjoni 2. detsembri 2015. aasta delegeeritud määruses (EL) 2016/142 ja kajastatud komisjoni 24. veebruari 2016. aasta rakendusmääruses (EL) 2016/257.

Viimase sammastevaheliste ülekannete tsükli (2019. ja 2020. eelarveaasta) jooksul tehtavatest ülekannetest teavitati komisjoni 1. augustiks 2017. Need ülekanded on esitatud komisjoni 23. novembri 2017. aasta delegeeritud määruses (EL) 2018/162 ja kajastatud komisjoni 19. veebruari 2018. aasta rakendusmääruses 2018/288 (vt neljas tabel allpool).

Rubriigi 2 vaheülemmäära kohandus on väljendatud jooksevhindades ja tuleb ümber arvutada, et teha tehniline kohandus 2011. aasta hindades esitatud mitmeaastase finantsraamistiku tabelis. Selleks arvutatakse EAGFi netosaldo kõigepealt ümber 2011. aasta hindadesse, kasutades kindlaksmääratud 2 % deflaatorit. Seejärel netosaldo ümardatakse, et leida rubriigi 2 kohandatud vaheülemmäär, sest mitmeaastases finantsraamistikus on ülemmäärad esitatud miljonites eurodes. Ainult ümardamise teel on võimalik tagada, et mitmeaastase finantsraamistiku vaheülemmäär on alati suurem kui EAGFi kuludeks eraldatav netosaldo. Tekkiv väike erinevus ei osuta varude olemasolule, vaid tuleneb üksnes sellest, et mitmeaastases finantsraamistikus tuleb kõik summad esitada miljonites eurodes. Iga-aastases eelarves kasutab komisjon EAGFi kuludeks eraldatava netosaldo täpset summat. Sama lähenemisviisi on kasutatud ka mitmeaastase finantsraamistiku eelmiste tehniliste kohanduste puhul.

Järgmises tabelis on antud ülevaade ühise põllumajanduspoliitika kahe samba vaheliste ülekannete netotulemusest ja nende mõjust rubriigi 2 vaheülemmäärale.

3.Maksete koguvaru

Mitmeaastase finantsraamistiku määruse artikli 5 kohaselt korrigeerib komisjon aastate 2015–2020 maksete ülemmäära ülespoole summa võrra, mis võrdub sooritatud maksete ja finantsraamistiku aasta n–1 maksete ülemmäära vahega. Iga ülespoole korrigeerimine kompenseeritakse täielikult aasta n–1 maksete ülemmäära vastava vähendamisega 2011. aasta püsihindades.

2016. aasta tehnilise kohanduse raames kanti 2014. aasta varu jääk (104 miljonit eurot jooksevhindades) üle 2015. aastasse (106 miljonit eurot jooksevhindades) ning vastavalt kohandati ülemmäära. 2017. aasta tehnilise kohanduse raames kanti 2015. aasta varu jääk (1 288 miljonit eurot) üle aastatesse 2018–2020. 2018. aasta tehnilise kohanduse raames kanti 2016. aasta varu jääk (13 991 miljonit eurot) üle aastatesse 2018–2020. Käesoleva aasta tehnilises kohanduses on arvutatud maksete koguvaru 2017. aasta kohta.

Muude erivahenditega seotud makseid ei võeta mitmeaastase finantsraamistiku ülemmäärades arvesse. 2017. aastal oli maksete ülemmäär 142 906 miljonit eurot jooksevhindades. Pärast ettenägemata kulude varust kasutatud summa (2 818,2 miljonit eurot) tasaarvestamist 2014. aastal on võrdluseks kasutatud maksete ülemmäära järelejäänud summa 140 087,8 miljonit eurot. 2017. aastal sooritati makseid 126 486,6 miljoni euro ulatuses. Sooritatud maksete summa hõlmab 2017. aasta eelarves heaks kiidetud maksete assigneeringuid (124 690,6 miljonit eurot) ja 2017. aastast 2018. aastasse ülekantud summasid (1 796,0 miljonit eurot). Muude erivahenditega seotud makseid ei võeta arvesse (2 713,3 miljonit eurot, mis koosneb sooritatud maksetest 2713,1 miljoni euro eest ja 0,2 miljonist ülekantud eurost). Seega moodustavad maksete koguvaru arvutamisel arvesse võetavad sooritatud maksed kokku 123 773,3 miljonit eurot (124 690,6 miljonit eurot + 1 796,0 miljonit eurot – 2 713,3 miljonit eurot).

Kõik ülekanded 2016. aastast 2017. aastasse loeti 2016. aasta maksete koguvaru arvutamiseks sooritatud makseteks, ehkki kõik neist seda tegelikult ei olnud. Seepärast tuleb tühistatud ülekanded arvutusse lisada, sest need kajastavad alakasutust. Tühistatud ülekanded 2016. aastast 2017. aastasse moodustavad 99,3 miljonit eurot, millest 0,04 miljonit eurot langeb erivahendite arvele. Seega on arvesse võetud tühistatud ülekannete kogusumma 99,2 miljonit eurot.

2017. aasta maksete ülemmäärani jääv varu on 16 413,7 miljonit eurot jooksevhindades (s.o 142 906 miljonit eurot – 2 818,2 miljonit eurot – 123 773,3 miljonit eurot + 99,2 miljonit eurot). Jooksevhindades väheneb 2017. aasta ülemmäär seega 16 414 miljoni euro võrra ja 2011. aasta hindades 14 575 miljoni euro võrra.

Vastavalt mitmeaastase finantsraamistiku määruse artikli 6 lõikele 2 kasutatakse maksete koguvaru arvutamisel ja sellega seotud ülemmäärade kohandamisel 2 % aastadeflaatorit. Maksete koguvaru kantakse üle 2019. ja 2020. aasta maksete ülemmäära. 2011. aasta hindades kantakse 2019. aastasse üle 6 379 miljonit eurot (millega saavutatakse maksimaalselt lubatud summa 11 miljardit eurot 2011. aasta hindades) ja 2020. aastasse 8 196 miljonit eurot (millega maksimaalselt lubatud 13 miljardi eurosest kohandusest jääb puudu 183 miljonit eurot). Seega on suurenemine jooksevhindades 7 474 miljonit eurot 2019. aastal ja 9 795 miljonit eurot 2020. aastal.

Selle tulemusena püsib aastate 2014–2020 üldine 2011. aasta hindades väljendatud maksete ülemmäär samana ja jooksevhindades väljendatud maksete ülemmäär suureneb 855 miljoni euro võrra.

2017. aasta maksete koguvaru arvutamise üksikasjad on esitatud järgmises tabelis.

Järgmises tabelis on esitatud maksete ülemmäärade vastav kohandamine: